פרשת תצוה התשע"ח

הרב ארי דוד קאהן adk1010@gmail.com

1. **שמות פרק כח**

(א) וְאַתָּ֡ה הַקְרֵ֣ב אֵלֶיךָ֩ אֶת־אַהֲרֹ֨ן אָחִ֜יךָ וְאֶת־בָּנָ֣יו אִתּ֔וֹ מִתּ֛וֹךְ בְּנֵ֥י יִשְׂרָאֵ֖ל לְכַהֲנוֹ־לִ֑י אַהֲרֹ֕ן נָדָ֧ב וַאֲבִיה֛וּא אֶלְעָזָ֥ר וְאִיתָמָ֖ר בְּנֵ֥י אַהֲרֹֽן: (ב) וְעָשִׂ֥יתָ **בִגְדֵי־קֹ֖דֶשׁ** לְאַהֲרֹ֣ן אָחִ֑יךָ לְכָב֖וֹד וּלְתִפְאָֽרֶת: (ג) וְאַתָּ֗ה תְּדַבֵּר֙ אֶל־כָּל־חַכְמֵי־לֵ֔ב אֲשֶׁ֥ר מִלֵּאתִ֖יו ר֣וּחַ חָכְמָ֑ה וְעָשׂ֞וּ **אֶת־בִּגְדֵ֧י** אַהֲרֹ֛ן לְקַדְּשׁ֖וֹ לְכַהֲנוֹ־לִֽי: (ד) וְאֵ֨לֶּה **הַבְּגָדִ֜ים** אֲשֶׁ֣ר יַעֲשׂ֗וּ **חֹ֤שֶׁן** **וְאֵפוֹד֙** **וּמְעִ֔יל** **וּכְתֹ֥נֶת** **תַּשְׁבֵּ֖ץ** **מִצְנֶ֣פֶת** **וְאַבְנֵ֑ט** וְעָשׂ֨וּ **בִגְדֵי־קֹ֜דֶשׁ** לְאַהֲרֹ֥ן אָחִ֛יךָ וּלְבָנָ֖יו לְכַהֲנוֹ־לִֽי: (ה) וְהֵם֙ יִקְח֣וּ אֶת־הַזָּהָ֔ב וְאֶת־הַתְּכֵ֖לֶת וְאֶת־הָֽאַרְגָּמָ֑ן וְאֶת־תּוֹלַ֥עַת הַשָּׁנִ֖י וְאֶת־הַשֵּֽׁשׁ: פ

1. **רש"ר הירש שמות פרק כא**

בבגדו - בה. "בגד ב -": לעשות מעשה כלפי מישהו, שאינו אלא מעשה "בגד". הבגד שאנו לובשים מזכה כל אדם לצפות ממנו שימצא בנו אדם, ושמעשינו יהיו רק מעשים הראויים לאדם. אם לא נצדיק את האימון שרוחשים לנו, הרי "בוגדים" אנחנו, הווה אומר: "בגד" ללא פנימיות האדם. ודומה לכך "מעל" ו"מעיל", לבושו של כהן. "מעילה" היא העמדת פנים בדבר של קדושה. נתנו בנו אימון של כהן, ועשינו מעשה של "מעיל כהנים" (השווה פי' ויקרא ה, טו). האב נהג בבתו שלא כדרך האבות, ולא כפי שהבת זכאית לצפות מאביה.

1. **תלמוד בבלי מסכת עבודה זרה דף לד עמוד א**

ר"ע איקלע לגינזק, בעו מיניה: … במה שימש משה כל שבעת ימי המלואים? לא הוה בידיה; אתא שאל בי מדרשא, …במה שימש משה שבעת ימי המלואים? בחלוק לבן. רב כהנא מתני: בחלוק לבן שאין בו אימרא.

1. **רש"י מסכת עבודה זרה דף לד עמוד א**

**משה** - לא נשתמש בבגדי כהונה דכתיב ועשית בגדי קדש לאהרן אחיך והוא היה זר אצלן ועל פי הדבור שימש ולא הוזכרו בגדים. **אימרא** - שפה יש אומר שלא יחשדוהו ששם בה מתרומת המשכן ולאו מילתא שהרי כבר נגמרה המלאכה ובשעת עבודה מהיכן שקיל.

1. **רש"י מסכת תענית דף יא עמוד ב**

בחלוק לבן שאין בו אימרא - שפה מתרגמינן אימרא (שם /שמות/ כח) כלומר, תחוב היה מחוט אחד כל החלוק, ולא כבגדים שלנו שבתי הידים מדובקין בבגד הגוף בתפירה, כדי שלא יחשדוהו שמא באותה שפה הוציא מעות הקודש, משום שנאמר (במדבר לב) והייתם נקיים מה' ומישראל.

1. **שמות פרק כח פסוק לב**

וְהָיָ֥ה פִֽי־רֹאשׁ֖וֹ בְּתוֹכ֑וֹ שָׂפָ֡ה יִֽהְיֶה֩ לְפִ֨יו סָבִ֜יב מַעֲשֵׂ֣ה אֹרֵ֗ג כְּפִ֥י תַחְרָ֛א יִֽהְיֶה־לּ֖וֹ לֹ֥א יִקָּרֵֽעַ:

1. **תוספות מסכת עבודה זרה דף לד עמוד א**

ר"ע איקלע לגינזק - פרש"י בפרק קמא דתענית (דף יא:) דגרס מר עוקבא דחס ושלום שר"ע לא היה מסתפק ועוד כי היה לו לתלמוד להביאה בלשון ברייתא מיהו הא לא קשיא דהרבה מקומות מצינו שמזכיר מעשה בר"ע וכיוצא בו.

1. **חתם סופר מסכת עבודה זרה דף לד עמוד א**

חלוק לבן שאין לו אימרא פירש"י במס' תענית שלא נתפר בו בתי ידים ע"ש או בית הצואר וכדומה כי הי' אריג א' כמקשה א' בלי תפירה וי"ל כי הכהן בבגדי לבן הוא דומה למלאך ה' צבאות איש לבוש הבדים כ"כ הרמב"ן פ' אחרי ובפסוק ונשמע קולו בבואו אל הקדש בפ' תצוה, והנה המלאך לבוש הבדים שלו מתחלת בריתו כי כך נברא ונוצר לא נשתנה ולא ישתנה משא"כ הכהן מתקדש והולך מילדותו עד שיגיע למדריגת לבוש הבדים ע"כ חלוק לבן שלו עשוי תפירות תפירו' מחתיכות בגד כי לא נגמר בפ"א משא"כ מרע"ה בתחלת יציאתו מבטן ולידה והריון נתמלא כל הבית אורה וטרם יוצר בבטן כתי' עליו בשג"ם הוא בשר ע"כ חלוק לבן שלו אין לו אימרא כי הוא אריג א':

1. **בראשית פרק ב, כה**

(כה) וַיִּֽהְי֤וּ שְׁנֵיהֶם֙ עֲרוּמִּ֔ים הָֽאָדָ֖ם וְאִשְׁתּ֑וֹ וְלֹ֖א יִתְבֹּשָֽׁשׁוּ:

1. **רש"י בראשית פרשת בראשית פרק ב פסוק כה**

**ולא יתבוששו** -שֶׁלֹא הָיוּ יוֹדְעִים דֶרֶךְ צְנִיעוּת לְהַבְחִין בֵּין טוֹב לָרָע, וְאַעַ"פִּ שֶׁנִּתְּנָה בוֹ דֵעַה לִקְרוֹת לוֹ שֵׁמוֹת, לֹא נִּתַּן בּוֹ יֵצֶר הָרָע עַד אָכְלוֹ מִן הָעֵץ וְנִכְנַס בּוֹ יֵצֶר הָרָע וְיָדַע מַה בֵּין טוֹב לָרָע:

1. **רש"ר הירש בראשית פרשת בראשית פרק ב פסוק כה**

והנה, הכתוב חוזר ומדגיש: "ויהיו שניהם ערומים, האדם ואשתו". שניהם היו ערומים, ולא היה עליהם להתבייש. כך למדנו הכתוב את שויון האיש לאשה - לא רק מבחינה גופנית, אלא גם מבחינה רוחנית. שניהם נצטוו בשוה - להיות טהורים, מוסריים וקדושים. הדור כולו חולה, אם אין שני המינים שואפים כאחד - להיטהר בטהרת היסוד. המין האנושי חולה, אם נערים וגברים מורים היתר לעצמם בתוקף הנעורים והגבריות; אם נערים וגברים מרשים לעצמם - את מה שאין להרשות לנערה ולאשה. אות ברית קודש חתומה על גופו של האיש, ובצדו אזהרה: "התהלך לפני והיה תמים" (בראשית יז, א), לאמר: הקדוש ברוך הוא דורש תום וטוהר מן האיש, - כדרך שהוא דורש מן האשה.

1. **בראשית פרק ג**

(ו) וַתֵּ֣רֶא הָֽאִשָּׁ֡ה כִּ֣י טוֹב֩ הָעֵ֨ץ לְמַאֲכָ֜ל וְכִ֧י תַֽאֲוָה־ה֣וּא לָעֵינַ֗יִם וְנֶחְמָ֤ד הָעֵץ֙ לְהַשְׂכִּ֔יל וַתִּקַּ֥ח מִפִּרְי֖וֹ וַתֹּאכַ֑ל וַתִּתֵּ֧ן גַּם־לְאִישָׁ֛הּ עִמָּ֖הּ וַיֹּאכַֽל: (ז) וַתִּפָּקַ֙חְנָה֙ עֵינֵ֣י שְׁנֵיהֶ֔ם וַיֵּ֣דְע֔וּ כִּ֥י עֵֽירֻמִּ֖ם הֵ֑ם וַֽיִּתְפְּרוּ֙ עֲלֵ֣ה **תְאֵנָ֔ה** וַיַּעֲשׂ֥וּ לָהֶ֖ם חֲגֹרֹֽת: .. (י) וַיֹּ֕אמֶר אֶת־קֹלְךָ֥ שָׁמַ֖עְתִּי בַּגָּ֑ן וָאִירָ֛א **כִּֽי־עֵירֹ֥ם אָנֹ֖כִי וָאֵחָבֵֽא**: (יא) וַיֹּ֕אמֶר מִ֚י הִגִּ֣יד לְךָ֔ כִּ֥י עֵירֹ֖ם אָ֑תָּה הֲמִן־הָעֵ֗ץ אֲשֶׁ֧ר צִוִּיתִ֛יךָ לְבִלְתִּ֥י אֲכָל־מִמֶּ֖נּוּ אָכָֽלְתָּ: … (כא) וַיַּעַשׂ֩ ה֨' אֱלֹהִ֜ים לְאָדָ֧ם וּלְאִשְׁתּ֛וֹ **כָּתְנ֥וֹת ע֖וֹר וַיַּלְבִּשֵֽׁם**: (כד) וַיְגָ֖רֶשׁ אֶת־הָֽאָדָ֑ם **וַיַּשְׁכֵּן֩** מִקֶּ֨דֶם לְגַן־עֵ֜דֶן **אֶת־הַכְּרֻבִ֗ים** וְאֵ֨ת לַ֤הַט הַחֶ֙רֶב֙ הַמִּתְהַפֶּ֔כֶת **לִשְׁמֹ֕ר אֶת־דֶּ֖רֶךְ עֵ֥ץ הַֽחַיִּֽים**:

1. **תרגום יונתן בראשית פרשת בראשית פרק ג פסוק כא**

(כא) וְעָבַד יְיָ אֱלֹהִים לְאָדָם וּלְאִינְתְּתֵיהּ לְבוּשִׁין דִיקָר מִן מְשַׁךְ חִיוְיָא דְאַשְׁלַח מִנֵיהּ עַל מְשַׁךְ בִּשְׂרֵיהוֹן חֲלַף שׁוֹפְרֵיהוֹן דְאִשְׁתַּלְחוּ וְאַלְבֵּישִׁינוּן:

1. **כתר יונתן בראשית פרשת בראשית פרק ג פסוק כא**

(כא) ויעש יי אלהים לאדם ולאשתו לבושי כבוד מעור הנחש שפשט ממנו על עור בשריהם תחת המעולים שהופשטו והלבישם:

1. **רש"י בראשית פרשת בראשית פרק ג פסוק כא**

**כתנות עור** יֵשׁ דִּבְרֵי אַגָּדָה אוֹמְרִים חֲלָקִים כְּצִפּוֹרֶן הָיוּ מְדֻבָּקִים עַל עוֹרָן וְיֵ"אֹ דָּבָר הַבָּא מִן הָעוֹר, כְּגוֹן צֶמֶר הָאַרְנָבִים שֶׁהוּא רַךְ וָחָם וְעָשָׂה לָהֶם כֻּתֳּנוֹת מִמֶּנּוּ:

1. **אבן עזרא בראשית פרשת בראשית פרק ג פסוק כא**

כתנות עור יש אומר כי בתחלה הי' עצם ובשר ועתה קרם עליהם עור. ויש אומרים כתנות לעורם. ואחרים אומרים כי יש בהמה בדמות אדם, והשם צוה ונפשט עורה. ואין לנו לבקש בזאת, רק נאמין שהשם עשה לאדם גם לאשתו כתנות עור, ומי ימלל גבורותיו, ומי יספר מעשיו ונפלאותיו, ואין חקר לגדולתו:

1. **רבינו בחיי בראשית פרשת בראשית פרק ג פסוק כא**

וילבישם. ראוי היה שיאמר כתנות עור ללבוש, כענין שכתוב: (בראשית כח, כ) "ובגד ללבוש". אבל ע"ד הפשט רצה ליחס פעולת ההלבשה אליו יתברך להורות על אהבתו וחמלתו על יצוריו, שאע"פ שחטאו לא זז מחבבן, והוא בעצמו השתדל בתקונם ובגמילות חסדים. וכן מצינו שהתנהג כן עם הבנים במדבר, יחס פעולת הורדת המן אליו יתברך, כענין שכתוב: (שמות טז, ד) הנני ממטיר לכם לחם מן השמים, ואף על פי שחטאו מעין חטאו של אדם, לא זז מחבבן ולא ימיש חסדו מהם, ולא פסק המן מלירד כבתחלה, וזהו שאמר עזרא: (נחמיה ט, כ) "ומנך לא מנעת מפיהם", מכאן שהיו ראוים למנוע מהם. וכן מצינו בקריעת ים סוף, אף על פי שהיה עמהם ע"ז לא נמנע מלקרוע הים, שנאמר: (זכריה י, יא) "ועבר בים צרה", זה פסל מיכה. צרה זו ע"ז, שנאמר: (ישעיה כח, כ) "והמסכה צרה כהתכנס". והנה כל זה חסדי הש"י, ועל זה אמר הכתוב: (דניאל ט, ז) "לך ה' הצדקה ולנו בושת הפנים".

וע"ד המדרש: וילבישם, בגדי כהונה גדולה הלבישם, כתיב הכא: וילבישם, וכתיב התם: (ויקרא ח, יג) וילבישם כתנות. וידוע כי בגדי כהונה גדולה היו שמונה, וכן בכתוב של: ויעש ה' אלהים לאדם ולאשתו כתנות עור וילבישם, שמונה תיבות הן, והבן זה.

1. **בעל הטורים בראשית פרשת בראשית פרק ג פסוק כא**

(כא) וילבישם. ב' במסורת. הכא כתנות עור וילבישם. ואידך גבי אהרן וילבישם כתנות (ויקרא ח יג). מלמד שעשה הקדוש ברוך הוא לאדם הראשון בגדי כהונה. ואיתא בב"ר (כ יב) שבהם היו עובדין הבכורות. וח' תיבות יש בזה הפסוק כנגד ח' בגדי כהונה:

1. **רש"ר הירש בראשית פרשת בראשית פרק ג פסוק כא**

(כא) בפעם השניה נזכר כאן הלבוש כמתנת פרידה מגן עדן; אך כאן הוא מושלם יותר. תחילה נזכרו רק "חגורות" לכסות בשר ערוה. אך בינתיים נגזרה גזירה על האדם, והצורך בלבוש נתחזק; שכן, האדמה נתקללה, ופגעי הטבע נתרבו. הלבוש מקבל אפוא משמעות כפולה - לכסות בשר ערוה ולהגן מפני פגעי הטבע. אולם, **הלבוש** ניתן מידי "ה' אלהים", ויש לו אפוא משמעות **קדושה**; בשתי בחינותיו הוא מחנך את האדם, למען ישוב **למעלתו** הראשונה. הוא מכסה את **ערות** הגוף, - וכך מזהיר את האדם לשלוט בגופו; ואכן, היה צורך מיוחד באזהרה זו, אחרי שגם הרוח נשתעבדה לצרכי הגוף: "בזעת אפיך תאכל לחם". והלבוש מגן מפני פגעי הטבע, - וכך מזכיר לאדם שירד **ממעלתו** וטרם חזר אליה. הנה הוא נברא בלא **לבוש**; שלום של גן עדן היה נתון בינו לבין הטבע הסובב אותו. אך עתה הוא זקוק **ללבוש**; **והלבוש** יזכיר לו, - שכל עוד עליו **להתבייש** בגופו, הרי עדיין לא חזר לגן עדן ועדיין האדמה "ארורה". על פי זה נבין את דברי ר' מאיר, שקרא ללבוש זה "כתנות אור" (בראשית רבה כ, כט); **ועל פי זה נבין את דבריהם של אחרים, שקראו לו בגדי כהונה,** שבהם היו הבכורות משתמשים בעבודתם. שכן, תפקיד הלבוש להאיר את עינינו ולקדש אותנו ככהני ה' ומכאן המשמעות המיוחדת של הבגד, כדרך שהיא מתגלה בשפת המקרא: "מעיל צדקה", "בגדי ישע" (ישעיה סא, י) ועוד. ומכאן משמעותו הסמלית של הבגד, כדרך שהיא מתגלה בבגדי כהונה.

מכאן גם הקשר הברור - שבין הבגד לבין מצות ציצית. מול לחש הנחש של הרהורי החושים - "הן ה' בעצמו נתן לך מורים ומאורים: לב ועין" - תזכיר הציצית את מצוות ה'; אך הציצית נתונה בכנף הבגד. והשוה: "ותרא האשה כי טוב העץ למאכל וכי תאוה הוא לעינים" וגו' (לעיל פסוק ו); וכנגד זה: "ולא תתורו אחרי לבבכם ואחרי עיניכם" וגו' (במדבר טו, לט). וזו אזהרת הטלית המצויצת: הבגד הזהירך שהנך אדם, ועליך לשלוט בגופך; הבגד לימדך, שהעולם טרם היה לגן עדן - למרות כל המצאות האדם; עתה יציץ בגדך ציץ ופרח על ידי חיי ישראל הקדושים; הם יוציאו לאור את כוחותיך האלהיים ויחזירו לעולם את שלות גן עדן.

ועוד העירו חכמינו: כאן נרמז הרמז הראשון למצות גמילות חסדים; הקדוש ברוך הוא בכבודו ובעצמו קיים כאן גמילות חסדים (סוטה יד ע"א). התורה, תחילתה וסופה גמילות חסדים, שה' גומל לאדם. תחילתה מלביש ערומים - לאדם הראשון; **וסופה קבורת מתים - לבחיר האדם**. עד כה ראינו בקללת האדמה רק ירידה למעלת האדם; אך יש גם צד שני למטבע זו. **שכן, עצם הירידה הזו איפשרה לאדם להידמות לאלהיו. יש מעשים שהם אנוכיים ומשפילים, - כל עוד נעשם לטובת עצמנו, אך מעשים אלה הם גדולים וקדושים, - אם נעשם לטובת אחרים**. המאמץ את כוחותיו בזעת אפיו כדי להאכיל לחם לאחרים, הרי הוא נעשה על ידי כך דומה לאלהיו. "מה הקדוש ברוך הוא מלביש ערומים, מבקר חולים, מנחם אבלים, קובר מתים, אף אתה הלבש ערומים, בקר חולים, נחם אבלים, קבור מתים" וכו' - הנה זה היסוד לגמילות חסדים יהודית. רעיון זה הפך את כל בית ישראל לחברת גומלי חסדים, - אשר חבריה פזורים מלוא רוחב הארץ.

נמצאת אומר: משנטרד האדם מגן עדן, הוא נזקק לעזרת זולתו; אך עצם הצורך בעזרת הזולת הוא היסוד למעלת האדם; כל הרוצה בכך יעלה על יסוד זה - למעלת ההידמות אל ה'. ואכן, מה רבו גומלי חסדים בישראל, המקריבים בהתמסרות את כוחם לזולתם. ומכאן סתירה לאותו רעיון תעתועים, - כאילו החטא הראשון הביא קללה על האדם, ונטל מצאצאיו את טהרת נשמתם. אכן, דבר גדול רמזו לנו רבותינו, - שעה שקשרו את תורת גמילות חסדים לגירוש האדם מגן עדן; שכן, אלמלא נטרד האדם מגן עדן, וכך נזקק לעזרת זולתו, - לא היתה מצות גמילות חסדים מזדמנת לידינו מעולם.

1. **ישעיהו פרק סא, י-יא**

(י) שׂ֧וֹשׂ אָשִׂ֣ישׂ בַּֽה֗' תָּגֵ֤ל נַפְשִׁי֙ בֵּֽאלֹהַ֔י כִּ֤י **הִלְבִּישַׁ֙נִי֙** **בִּגְדֵי־יֶ֔שַׁע** **מְעִ֥יל** **צְדָקָ֖ה** יְעָטָ֑נִי כֶּֽחָתָן֙ יְכַהֵ֣ן פְּאֵ֔ר וְכַכַּלָּ֖ה תַּעְדֶּ֥ה כֵלֶֽיהָ: (יא) כִּ֤י כָאָ֙רֶץ֙ תּוֹצִ֣יא צִמְחָ֔הּ וּכְגַנָּ֖ה זֵרוּעֶ֣יהָ תַצְמִ֑יחַ כֵּ֣ן׀ אֲדֹנָ֣י ה֗' יַצְמִ֤יחַ צְדָקָה֙ וּתְהִלָּ֔ה נֶ֖גֶד כָּל־הַגּוֹיִֽם:

1. **שמות פרק כ, כ-כג**

(כ) לֹ֥א תַעֲשׂ֖וּן אִתִּ֑י אֱלֹ֤הֵי כֶ֙סֶף֙ וֵאלֹהֵ֣י זָהָ֔ב לֹ֥א תַעֲשׂ֖וּ לָכֶֽם: (כא) מִזְבַּ֣ח אֲדָמָה֘ תַּעֲשֶׂה־לִּי֒ וְזָבַחְתָּ֣ עָלָ֗יו אֶת־עֹלֹתֶ֙יךָ֙ וְאֶת־שְׁלָמֶ֔יךָ אֶת־צֹֽאנְךָ֖ וְאֶת־בְּקָרֶ֑ךָ בְּכָל־הַמָּקוֹם֙ אֲשֶׁ֣ר אַזְכִּ֣יר אֶת־שְׁמִ֔י אָב֥וֹא אֵלֶ֖יךָ וּבֵרַכְתִּֽיךָ: (כב) וְאִם־מִזְבַּ֤ח אֲבָנִים֙ תַּֽעֲשֶׂה־לִּ֔י לֹֽא־תִבְנֶ֥ה אֶתְהֶ֖ן גָּזִ֑ית כִּ֧י חַרְבְּךָ֛ הֵנַ֥פְתָּ עָלֶ֖יהָ וַתְּחַֽלְלֶֽהָ: (כג) **וְלֹֽא־תַעֲלֶ֥ה** **בְמַעֲלֹ֖ת** עַֽל־מִזְבְּחִ֑י אֲשֶׁ֛ר **לֹֽא־תִגָּלֶ֥ה עֶרְוָתְךָ֖ עָלָֽיו**: פ

1. **רש"י שמות פרשת יתרו פרק כ פסוק כג**

אשר לא תגלה ערותך - שעל ידי המעלות אתה צריך להרחיב פסיעותיך, ואף על פי שאינו גלוי ערוה ממש, שהרי כתיב (שמות כח מב) ועשה להם מכנסי בד, מכל מקום הרחבת הפסיעות קרוב לגלוי ערוה הוא, ואתה נוהג בהם מנהג בזיון. והרי דברים קל וחומר ומה אבנים הללו שאין בהם דעת להקפיד על בזיונן אמרה תורה הואיל ויש בהם צורך, לא תנהג בהם מנהג בזיון, חבירך שהוא בדמות יוצרך, ומקפיד על בזיונו, על אחת כמה וכמה:

1. **רש"ר הירש שמות פרשת יתרו פרק כ פסוק כג**

הנה זו אחרית - דבר לעשרת הדיברות, הבה ונסכמה. היא מכוונת כלפי שלוש העבירות העיקריות, החותרות תחת יחסנו אל ה', ומתן - תורה בא להרחיק אותן מקרבנו ולשרש אחריהן ואחרי כל הסתעפויותיהן. הלא הן: עבודה זרה, שפיכת דמים וגילוי עריות; הווה אומר: העבירות החמורות ביותר בין אדם למקום, בין אדם לחברו ובין אדם לעצמו. הפסוקים כ - כא: עבודה זרה; כב: שפיכת דמים; כג: גילוי עריות. ה', החברה והאדם - כלפי אלה מכוונים דברי תורת ה'.

1. **כלי יקר שמות פרק כ**

(כב) ואם מזבח אבנים תעשה לי לא תבנה אתהן גזית כי חרבך הנפת עליה. הורה בזה שרצה ה' להראות במזבח זה עניני ענוה והחרב ענינו הגאוה כמו שנאמר (דברים לג כט) ואשר חרב גאותך, על כן הנפת החרב מחללו. וחתם גדר הענוה במאמר ולא תעלה במעלות על מזבחי וגו', כי העליה במעלות היא ממדריגה למדריגה ויש בעליה זו דרך גאה וגאון ולא יתכן שתהיה בעליה זו דרך גסות במקום זבחי אלהים רוח נשברה. ונתן טעם לדבר אשר לא תגלה ערותך עליו. אף על פי שהמקרא כפשוטו מכל מקום יש בו גם כן רמז שכל דרך גאה וגאון יש בו צד גילוי ערוה כמו שאמרו חז"ל (סוטה ד ב) כל המתגאה כאילו בא על כל העריות וכו', ואמרו עוד שם כל המתגאה לסוף נכשל באשת איש, וטעמו של דבר יתבאר בעזר ה' בפרשת קרח (במדבר טז ד) בפסוק וישמע משה ויפול על פניו, ואמרו חז"ל (סנהדרין קי א) שחשדוהו באשת איש, וזהו לפי שאמרו שכל מעשיו לשם התנשאות שנאמר (במדבר טז ג) ומדוע תתנשאו על קהל ה' וישמע משה וגו' הבין זה מדבריהם שאמרו כי כל העדה כולם קדושים ומדוע תתנשאו כי בכל מקום שיש קדושה שם יש גדר ערוה ואם כן מדוע תתנשאו לחלל קדושתם על ידי ערוה לפיכך וישמע משה ושם מבואר כל הענין וטעמו של דבר. ובסמוך פרשת משפטים (כא א) יתבאר שלכך היה מושב הסנהדרין אצל המזבח כדי שיתדמו זה לזה וכל הפוסל במזבח פוסל גם בדיינים. ומטעם זה דרשו חז"ל (ירושלמי ביכורים פרק ג הלכה ג) פסוק לא תעשון אתי אלהי כסף, על דיינים שאינם הגונים שנתמנו בשביל שהוא תפוס כסף וזהב וכל רוח אין בו, על כן מצאנו מקום לבאר כל הפרשה על מינוי הדיינים הכשרים:

**רש"ר הירש ויקרא פרק ה**

כי - תמעל מעל: "מעל" קרוב ל"מעיל"; וכעין זה "בָגד" קרוב ל"בֶגֶד". מתגלה כאן מהלך המחשבות ההרמוני, שיצר את שורשי הלשון העברית. בגד הוא לבוש האדם; בגידה היא הפרת אמונים בעניינים אנושיים כלליים. מעיל הוא לבוש הכהן הגדול; מעילה היא הפרת אמונים בענייני קדושה וכהונה. נראה אפוא, שהבוגד עושה מעשה בֶגֶד, והמועל עושה מעשה מעיל. בגדו של אדם הוא סימן לאופיו. אם האמינו בי כאדם, ואני מכזב באמון זה, מתברר שהייתי רק "בגד" גרידא; כלפי חוץ אני נראה כאדם - אך אין כאן אלא מסכה של אדם. וכן "מעול": היו רשאים לצפות ממני, שרוח כהונה תפעם בקרבי; אך לא היתה עלי אלא מסכה של כהנים. במסכת מעילה יח ע"א נאמר: "אין מעל אלא שנוי, וכן הוא אומר (במדבר ה, יב) איש איש כי תשטה אשתו ומעלה בו מעל, ואומר (דברי - הימים א' ה, כה) וימעלו באלהי אבותיהם ויזנו אחרי וגו'". לשון מעילה מציינת את הפרת האימון של אשה כלפי בעלה ושל ישראל כלפי ה'; ומכאן, שאין מעילה אלא שינוי: התנהגות המועל היא שונה מזו שהיה ראוי לצפות לה. וכך ביחס אל "קדשי ה'": המועל נהג בהם שלא כראוי - בניגוד למה שהיה צפוי על פי ייעודם:

**מלבי"ם ויקרא פרשת ויקרא (מקטע ב)** שמו

כי תמעול מעל. הראב"ע כתב דבר שנתכסה עליו מגזרת מעיל. ודבריו טובים מאד. כי מעילה ובגידה הם פעלים נרדפים ושניהם משותפים ללבושי האדם שיקראו ג"כ בשם מעיל ובגד. וזה מבואר כי השמות המשותפים ימצא יחוס ביניהם בצד מה וכמ"ש הראב"ע בס' מאזנים (דף מא). ולכן הדרוש יהפך האחד לחברו לפעמים, כמ"ש בבגדו בה כיון שבגד בה בבגדו בה כיון שפירש טליתו עליה (קדושין פ"ק), כי פעל בגד משותף לבגידה וללבוש. וטעם השיתוף הזה כי כמו שהבגד יתכסה בו האדם עד שלא יתראה עצמו ובשרו כן יעטיף הבוגד בגידתו ומכסהו מחברו, יתראה כאוהב ותחתיו איבה. כאיש מכסה ערותו ע"י בגדו. וכבר השתמשה המליצה על כזה בפעל כיסוי. מכסה שנאה, כוסה דעת, כוסה קלון, כסוי חטאה, מכסה פשעיו, מכסה דבר, על כל פשעים תכסה אהבה, וכסה חמס על לבושו. ובזה עמדנו על ההבדל שבין בגידה ומעילה שהוא כהבדל שבין בגד ומעיל. שכמו שהבגד הוא הלבוש הפנימי והמעיל הוא הלבוש החצוני שיתעטף בו על בגדיו למעלה, על הבגד ישמש בפעל לבש ועל המעיל בפעל עטה כמ"ש בפי' ישעיה (ס' ס"א), כן הבגידה היא אשר ישקר בחברו בנסתר בלתי נגלה כ"כ, והמעילה היא השיקור והשינוי המפורסמת, ולכן בא על עכו"ם בפרהסיא ועל מעילת אשה תחת בעלה, ובספרא [נשא פסקא ב' ופסקא ז'] אין מעילה אלא לשון שקור עיין שם:

**משלי פרק טז פסוק י**

קֶ֤סֶם׀ עַֽל־שִׂפְתֵי־מֶ֑לֶךְ בְּ֝מִשְׁפָּ֗ט לֹ֣א יִמְעַל־פִּֽיו:

**מלבי"ם ביאור המילות משלי פרק טז**

(י) שפתי, פיו. הבדלם למעלה (י' י"ג). לא ימעל, כבר בארתי בספר התו"ה ויקרא (סי' שמ"ו) מטעם הראב"ע, שמעל משתתף עם מעיל, כמו שבגד משתתף לבגידה ולבישה, ובזה תבין מ"ש בבה"ע שכולל שתי הכוונות, מענין מעילה ובגידה ומענין מעיל, שמורה על פשיעה גלויה:

**תלמוד בבלי מסכת תענית דף יא עמוד ב**

מר עוקבא איקלע לגינזק, בעו מיניה: מתענין לשעות או אין מתענין לשעות? לא הוה בידיה. קנקנין של נכרים אסורין או מותרין? לא הוה בידיה. במה שימש משה כל שבעת ימי המלואים? לא הוה בידיה. אזל ושאיל בי מדרשא. אמרו ליה, הלכתא: מתענין לשעות, ומתפללין תפלת תענית. והלכתא: קנקנין של נכרים לאחר שנים עשר חדש מותרין. במה שימש משה כל שבעת ימי המלואים - בחלוק לבן. רב כהנא מתני: בחלוק לבן שאין לו אימרא.

**צרור המור על שמות פרק כז פסוק א**

ולפי שיצר לב האדם רע מנעוריו, ואין צדיק בארץ אשר יעשה טוב ולא יחטא, והוא מתנחם מרעתו ומתחרט וצריך כפרה. אמר ועשית את המזבח עצי שטים, להקריב עליו הקרבנות להקריבו לה' ולכפר עליו. זהו רמז הפרשה דרך כלל: וכן מצאתי כתוב, שהשם יתברך צוה לעשות משכן ובתוכו ד' דברים רוחניים. ובראשם, ארון העדות ועליו השכינה שורה, ומשם נמשכה אצילות ושפע נבואיי, כאומרו (לעיל כה, כב) ונועדתי לך שם. ואחריו השלחן ולחם הפנים, כדי שתהיה הברכה שורה שם, כשכינה על הארון. ומשם נמשכה ברכה והצלחה לכל ישראל, …אלא שיש לך לידע דרך כלל, שכל ענייני המשכן הם רמזים לדברים העליונים ורמזים למעשה בראשית. כמו שאמרו במדרש ה' אהבתי מעון ביתך ומקום משכן כבודך (תהלים כו, ו). א"ר עקיבה מה טעם אהבתי מעון ביתך, ששקול כנגד משכן כבודך. במשכן כתיב ויעש יריעות עזים (לעיל כו, ז), ובמעשה בראשית כתיב בראשית ברא אלהים את השמים וגו' (בראשית א, א), וכתיב נוטה שמים כיריעה (תהלים קד, ב), במעשה בראשית כתיב יהי רקיע בתוך המים ויהי מבדיל בין מים למים, ובמשכן כתיב והבדילה הפרוכת לכם בין הקדש ובין קדש הקדשים (לעיל לג). במעשה בראשית כתיב יקוו המים מתחת השמים אל מקום אחד (בראשית א, ט), ובמשכן כתיב ועשית כיור נחושת ונתת שמה מים (לק' ל, יח), במעשה בראשית כתיב יהי מאורות (ברא' א, יד), ובמשכן כתיב ועשית מנורת זהב טהור (לעיל כה, לא), במעשה בראשית כתיב ישרצו המים שרץ נפש חיה ועוף יעופף (בראשית א, כ), ובמשכן כתיב והיו הכרובים פורשי כנפים (לעיל שם כ), במעשה בראשית כתיב נעשה אדם בצלמנו (בראשית א, כו), ובמשכן כתיב ואתה הקרב אליך את אהרן אחיך (לק' כח, א), במעשה בראשית כתיב ויכולו השמים והארץ (בראשית ב, א), ובמשכן כתיב ותכל כל עבודת המשכן אהל מועד (לק' לט, לב), במעשה בראשית כתיב ויברך אותם אלהים (ברא' א, כח), ובמשכן כתיב (לק' לט, מג) ויברך אותם משה], ע"כ. הרי כל מלאכת המשכן רמוזה במעשה בראשית. לרמוז כי לפי שבחטא אדם הראשון ובחטא העגל, היו כל מעשה בראשית רפוים, וכמעט העולם היה מתמוטט. רצה הקב"ה לבראת עולם חדש, ולחזקו ולהעמידו על בוריו במעשה המשכן. וז"ש במאמר מה טעם אהבתי מעון ביתך, לפי ששקול כנגד בריאת עולמך. כי ענייני המשכן נתנו קיום לענייני העולם. ולכן הוצרך הכתוב לומר במשכן, ופתח אהל מועד תשבו שבעת ימים (ויקרא ח, לה), לקיים ולחזק ימי בראשית, כמו שנפרש במקומו בעז"ה. ולכן כל הדברים הכתובים במעשה בראשית, נכתבו כנגדם במעשה המשכן. וכ"ז רמוז ביום הששי שבו נברא אדם הראשון ונתרחק, ובמשכן נתקרב אדם אחר כנגדו והוא אהרן, דכתיב ואתה הקרב אליך את אהרן אחיך. וז"ש הוקם המשכן (לק' מ, יז), סתם למעלה ולמטה:…ולכן בזאת הפ' כלולים כל אלו הדברים. ארון וכפרת וכרובים, שהם כנגד עולם העליון. ואח"כ שולחן ומנורה, כנגד עולם אמצעי. ואחר כך מזבח העולה, כנגד עולם התחתון, שהיה פתח משכן אהל מעד. ואח"כ חצר המשכן, שהוא כמו התחלה ליכנס למשכן:

**תוספות מסכת עבודה זרה דף לד עמוד א**

שאין בו אימרא - כמו על הגס ועל האימרא דפ' האורג (שבת דף קה.) והוא מן הבגד ופעמים שאינו מן הבגד כמו אימראות של ארגמן דנגעים ולפיכך לא היה בו אימרא לפי שבזה היה ניכר יותר חדש דבעינן שלא נשתמש בו הדיוט ולפיכך עשאוהו משונה משאר חלוקים והר"ר משה פירש שלא יאמרו אח"כ כשישמש אהרן שנמצא מום במשה ולכך עשהו בלא אימרא שידעו הכל שלא היה דבר המתקיים מה שהיה משמש וי"מ אימרא כמו עמרא לפי שבגדי כהונה היו כלאים קאמר שזה לא היה כלאים.

**מרומי שדה מסכת עבודה זרה דף לד עמוד א**

שם. במה שמש משה שבעת ימי המלואים בחלוק לבן. נראה שהוא כעין סגן כה"ג ביוה"כ, דעיקר העמדת הסגן משום עבודת פנים, דעבודת התמיד כשר בהדיוט עפ"י דין, ובפנים עבודתו בבגדי לבן. ומשה שמש באותה שעה משום שלא היה כה"ג, לכן שמש בעבודת הסגן להראות שאינו אלא סגן ולא כה"ג. ומה שהקשו התוס' על פירש"י מהא דזבחים, באמת ליתא התם ותשתמש בכהונה גדולה, אלא חולק בקדשי המקדש. וה"פ שהיה כהן וכשר ללבוש בגדי כה"ג ולשמש בפנים, אבל מעולם לא עשה כן, שהרי פשיטא שלא נצטוה משה רק אהרן ובניו, וגדול מצווה ועושה יותר משאינו מצווה ועושה, אבל בשבעת ימי המלואים שהיה מצווה שפיר שואל במה שימש. ובדרך אגב נראה, דמחלוקת בזבחים תליא בשני דעות בשמות רבה פ"ה על הפסוק חסד ואמת נפגשו, אי משה חסד ואהרן אמת אי משה אמת ואהרן חסד, וידוע דכה"ג מידתו חסד דוקא: